Øistein Borge

Øistein Borge (født 20. februar 1958) er en norsk krim- og ungdomsbokforfatter med bakgrunn fra reklamebransjen.

Reklamebransjen 
Borge arbeidet i en årrekke i film- og reklamebransjen, som regissør, tekstforfatter og kreativ leder. Han har mottatt en lang rekke priser for sine arbeider både i Norge og utlandet, blant disse to gulløver fra reklamefilmfestivalen i Cannes, samt Kreativt Forums ærespris "Gullblyanten".

Forfatterskap 
Borge ga i perioden 2006-2008 ut tre romaner om ungdomshelten Nino Glass. I 2016 krimdebuterte han med sin første bok om Bogart Bull – «Den syvende demonen». Aftenpostens anmelder var svært positiv: «Øistein Borges debutarbeid i godt voksen alder er en gjennomarbeidet, velskrevet og ganske så raffinert historie som blant annet lykkes i å sy sammen ulike tidsplan til en suggestiv helhet.» Boka ble i 2017 nominert til Mauritz Hansen-prisen for årets beste debut i krimsjangeren.

Oppfølgeren Det som aldri dør (2017) har også fått positiv mottakelse av norsk presse, og Borge ble nominert til Riverton-prisen for årets beste kriminalroman. I 2019 fulgte han opp med Jeg er nummer 13, igjen med positiv mottagelse. VGs anmelder skrev blant annet: "Borge er en forfatter som behersker de håndverksmessige sidene av krimskrivingen til tuppen av fingerspissene". Alle de tre bøkene om Bogart Bull er solgt til det store, tyske forlaget Droemer-Knaur. Borges fjerde roman om Bogart Bull - "Bastarden" - utkom i mai 2020. Siden fulgte "Matadorens siste dans" (2021), "De nakne" (2022) og "Haiene" (2023).

Øistein Borge bor (per 2023) på Mallorca, der han jobber som forfatter på fulltid.

Bibliografi 

Jeg er nummer 13 : Bogart Bull 3  (Krimroman) (Oslo]: Cappelen Damm. 2019. ISBN 9788202604837.
Bastarden: Bogart Bull 4 (Krimroman) Cappelen Damm 2020
Rabalder! (Barnebok) Skamløst Forlag 2020
Matadorens siste dans (Krimroman): Cappelen Damm. 2021. ISBN 9788202704650.
De nakne: Bogart Bull 5 (Krimroman) Cappelen Damm 2022
Haiene: Bogart Bull 6 (Krimroman) Cappelen Damm 2023

Referanser

Kilder
 Presentasjon av Øistein Borge i Forfatterkatalogen på Forfattersentrums nettsider

Norske krimforfattere
Norske barnebokforfattere
Norske reklamefolk